18 Augustus: Die pad na God toe loop ook deur ons beursies. – Jan van der Watt - www.bybelkennis.co.za
by Mitch Kalp · Published 18/08/2017 · Updated 15/08/2017
2 Kor 9:1-15 (fokus 9:6-13)
Geld kan praat. Wat jy met jou geld doen kan vertel wat in jou hart aangaan of wie jou baas is. Dit kan selfs sê hoe jy oor die Here voel. Die rede is omdat geld soveel krag het. Dit kan mense se lewens verander, ook joune. As jy dit nie het nie, is die lewe maar ‘n gespartel. As jy dit het, moet jy die hele tyd seker maak jy gebruik dit reg, anders kan jou lewe in ‘n onophoudelike gejaag na geld verander.
Paulus moedig die Korintiërs aan om hulle geld te sit waar hulle mond is. Hulle praat so oor hulle geloof in God, maar dit moet nie net lippetaal wees nie (9:13). Geld kan ook vir God baie beteken, veral as jy dit vir mense gee wat vir Hom baie beteken. Ja, jou manier waarop jy jou geld hanteer praat met God ook. Dit sê hoe jy oor Hom voel. Ons kan God nie soos ‘n gas in ons huis ontvang en vir hom koffie en koek of ‘n lekker ete aanbied om te wys hoe welkom Hy by ons is of hoeveel ons van Hom hou nie. Nee, ons moet dit vir God op ander maniere wys… deur ons geld te vat en daardie dankbaarheid en liefde teenoor hom vir ander te gaan uitdeel. Daarom is God lief vir mense wat geld met blydskap gee, omdat hulle hulle liefde vir Hom in elke sent verpak wat hulle vir mense gee wat dit nodig het (9:7). Hulle praat nie net nie, hulle doen ook.
Geld kan ‘n probleem wees, veral as dit by godsdiens kom. Ons voel ander mense krap in ons beursies en daarvan hou niemand nie. Maar as dit by God kom, loop die pad na Hom toe ook deur ons beursies… nie om Hom te koop nie, maar om sy liefde vir ander op so manier uit te deel.
by Mitch Kalp · Published 01/02/2017 · Last modified 27/01/2017
by Mitch Kalp · Published 10/07/2017 · Last modified 30/06/2017
by Mitch Kalp · Published 16/05/2017
Wat is evangelisasie nie?